BREAKING Avocatul suspectului spune că Gheorghe Dincă a recunoscut că le-a ucis pe cele două tinere dispărute în Caracal

Avocatul lui Gheorghe Dincă a declarat pentru G4Media.ro că Gheorghe Dincă a recunoscut că le-a ucis pe cele două tinere dispărute în Caracal.

Potrivit surselor G4Media.ro, Gheorghe Dincă și-a recunoscut faptele în timp ce era acasă împreună cu anchetatorii. El ar fi spus că după ce le-a ucis pe fete, le-a ars. Pe Alexandra a ucis-o după ce și-a dat seama că tânăra de 15 ani a sunat la 112.

Gheorghe Dincă a fost reținut vineri și arestat sâmbătă pentru 30 de zile.

Una dintre victimele lui Dincă, Alexandra Măceșanu, a reușit, pe 25 iulie, la ora 11, să sune la 112 de pe un telefon al criminalului. Anchetatorii au reușit abia 19 ore mai târziu, la ora 6 dimineața, pe 26 iulie, să descindă în locuința suspectului. Era prea târziu, însă, pentru Alexandra, care este de negăsit și se bănuiește că ar fi fost violată, ucisă și carbonizată de presupusul criminal. Anchetatorii au identificat ADN-ul fetei pe un cercel găsit în mașina lui Dincă, precum și fire de păr ale Alexandrei.

Prima victimă a lui Dincă este Luiza Melencu (18 ani), care a fost dată dispărută în luna aprilie după ce a spus familiei că va merge la Caracal pentru a scoate bani de la un bancomat. Mama Luizei a spus că bunicii fetei au început să se îngrijoreze chiar în ziua dispariţiei pentru că adolescenta nu obişnuia să întârzie când pleca de acasă şi răspundea tot timpul la telefon.

Potrivit mătuşii Luizei Melencu, a doua zi de la dispariţia adolescentei bunicul acesteia a primit un apel telefonic, de la un bărbat, care i-a spus să stea liniştit că fata este bine.